Didarə məni
Tərlandı baxışın, gözün can alan,
De çək caynağına, di darə məni.
Hərdən şölələnir o gül camalın,
Tel deyir şanəyə: di darə məni.

Zülflərintək olmaz əqrəb, nə də mar,
Çalmaq üçün yoxlayırsan nə damar?
Qaşqabaqdan qəhr-zəhri, nə damar?
Öldür, qoyma həsrət didarə məni.

Yar, gərdənin ər-ər kimi minalə,
Bülbülə gül neylər olsa min nalə,
Bir canım var, qəmzən istər minalə,
Qurbanam, çəkdirmə di darə, məni. 

1903-cü ilin təcnisləri